和韓李花  其一
作者：王十朋
朝代：宋

paragraphs: 春風入園林，萬卉以艷爭相夸。
胡爲此仙李，顔色憔悴堪咨嗟。
稜稜瘦樹數點雪，半醒半睡風欹斜。
枯枝膚剝少生意，况有疥癬相孽芽。
不如免葵及燕麥，妍媚春色摇纖葩。
下自成蹊直虛語，誰肯顧盼留香車。
顧我逢春少行樂，老眼日有文書遮。
自憐衰颯已如許，那更對此愁人花。